Správa zo zahraničnej pracovnej cesty 

1. Účastník zahraničnej pracovnej cesty:	
Meno, priezvisko, titul: Romana Kanovská, PhDr.
Pozícia: štatutárny zástupca - riaditeľka
Organizácia: Národný ústav certifikovaných meraní vzdelávania, Žehrianska 9, Bratislava 
Znalosť jazykov:  anglický, francúzsky

2. Zahraničná pracovná cesta (ZPC):
Štát, mesto: Francúzsko, Paríž
Vykonaná v dňoch: 03. - 09. 11. 2017
Názov prijímajúcej organizácie: UNESCO, PISA Governig  Board OECD
Účel cesty: 39. zasadnutie Generálnej konferencie UNESCO, 44. zasadnutie  riadiaceho výboru štúdie PISA  (PISA Governing Board)
Spôsob financovania: z rozpočtu NÚCEM 

3. Rámcový program pobytu:
03. 11.2017 - cesta Bratislava – Paríž (Francúzsko)
04. 11.2017 – zasadnutie Komisie pre vzdelávanie, UNESCO
06. - 08.11.2017 - rokovania PGB OECD podľa programu, pracovné stretnutia
09.11.2017 - cesta Paríž (Francúzsko) - Bratislava

4. Stručný priebeh rokovaní:
4. novembra 2017 som sa zúčastnila na zasadnutí Komisie pre vzdelávanie (EDU Commission) na 39. zasadnutí Generálnej konferencie UNESCO. V rámci mojej kandidatúry do subsidiárneho orgánu UNESCO pre vzdelávanie – IBE za stredoeurópsky región – som rokovania využila na moje predstavenie sa prítomným členom komisie a na pracovné rokovania.

Program 44. rokovania PGB OECD bol zameraný na prezentovanie Tematických správ  PISA 2015, zverejnenie výsledkov Tímového riešenia problémov PISA 2015, prípravu hlavnej štúdie PISA 2018 ako aj zameranie nadväzujúcich inovatívnych  cyklov štúdie PISA (2021 – 2024). 

V úvodnej časti rokovanie boli predstavené analýzy, ktoré by mali ďalej viesť k ešte silnejšej spolupráci s akademickou výskumnou komunitou. Rovnako konzorcium predstavilo PISA 2015 Tematické správy, ktoré budú publikované v rokoch 2017 a 2018. 
V dopoludňajšom bloku 1. rokovacieho dňa predstavili zástupcovia PGB za Ruskú Fedaráciu, Španielska a Thajska ich skúsenosti s disemináciou výsledkov PISA 2015 do ich vzdelávacích systémov a reformných zámerov.  
Jadrom rokovaní bola príprava štúdie PISA 2018, konzorcium informovalo o prípravných procesoch vedúcich k realizácii PISA 2018 – pilotné meranie, hlavné výskumné nástroje (čítanie, globálne kompetencie, finančná gramotnosť a základné dotazníky). Vyhodnotené boli štatistické výsledky pilotných testovaní kognitívnych testov aj dotazníkov.

Pán Schleicher predstavil prezentáciu výsledkov PISA 2015 Collaborative Problem Solving, ktorá bude súčasťou tlačového výstupu OECD. 21. novembra 2017 bude medzinárodné zverejnenie výsledkov štúdie PISA 2015 Collaborative Problem Solving. PGB diskutovalo o spôsoboch a formách zverejnenia výsledkov tohto posledného modulu štúdie PISA 2015. 

Sekretariát predstavil správu k pripravovanej inovatívnej doméne v PISA 2021. Hlavnou doménou bude matematická gramotnosť. Profesor Schmidt (SAG for Mathematics) predstavil správu o výstupoch SAG pre matematickú gramotnosť v roku 2021. Pán Stevenson (
Sekretariát) predstavil správu o výstupoch práce SAG pre dotazníky v PISA 2021. V nasledujúcom bloku predstavil profesor Lucas a jeho tím (USA) zámery a rámec pripravovaného merania kreatívneho myslenia (Creative Thinking) v PISA 2021. 

V poslednom rokovacom dni boli prezentované výstupy súvisiace s väčším prepojením nástrojov aj výstupov štúdií PISA – TALIS synergies. Pán Stevenson (Sekretariát) predstavil správu o tom, ako zvyšovať význam a dlhodobú udržateľnosť štúdie PISA na všetkých úrovniach. Predstavil projektové zámery, ktoré v budúcnosti môžu rozšíriť súčasnú dlhodobú stratégiu PISA. 

Šéfka PGB a pán A. Schleicher v závere predstavili sumarizáciu názorov a odporúčaní zástupcov PGB a ukončili pracovné rokovanie. Zástupkyňa PGB za Švédsko pozvala PGB na nasledujúce rokovanie v apríli 2018 do Štokholmu. 

5. Osobitne vyhotovený očakávaný prínos ZPC:
Pravidelnou účasťou NÚCEM na zasadnutiach PGB má Slovensko priamy prístup k informáciám, štandardom a procesom, ktorými je riadený výskum štúdie OECD PISA na medzinárodnej úrovni. Výstupom tohto rokovania boli dáta, výsledky a obsah pripravovaného zverejnenia Tímového riešenia problémov PISA 2015. Dôležité sú aj priame kontakty so zástupcami účastníckych krajín v PISA ako aj výmena dobrej praxe a skúseností.

6. Spôsob zverejnenia výsledkov ZPC, prenos získaných informácií
Priame odovzdanie výstupov z PISA 2015 Tímové riešenie problémov ministerke školstva a tlačová správa pre médiá. Výsledky ZPC budú referované tímu NPM koordinátorov na internom pracovnom stretnutí.

Svojím podpisom súhlasím so zverejnením správy na internete.

Správu vypracoval: PhDr. Romana Kanovská

Správu schválil: Ing. Marian Galan, generálny riaditeľ Sekcie regionálneho školstva, MŠVVaŠ SR